Премиерът Бойко Борисов заяви, че няма нищо трагично да се въведе еврото за България - това е клауза, за която страната ни е дала съгласие и е поела ангажименти, но в крайна сметка ще се опитаме да го въведем като валута възможно най-късно.

„Нормално е всички да имаме единна европейска валута, това води до по-голяма единност на Европейския съюз”, коментира в кулоарите на парламента министър-председателят Бойко Борисов по повод изказването на председателя на Европейската комисия Жан –Клод Юнкер, който заяви, че трябва да се въведе еврото за всички страни на ЕС.

„В предприсъединителните договори ние сме поели ангажимент да въведем еврото. Това, че ние не го въвеждаме, е защото има доста изисквания и към момента можем да си позволим да се забавим”, обясни министър-председателят и уточни, че страната ни няма да бърза да въвежда еврото. По думите му единната валута не е нещо, което е „трагично”.

Бойко Борисов припомни, че при кабинета „Борисов 1” с финансовия министър Симеон Дянков са искали да влязат в чакалнята на Еврозоната.

„При ниския бюджетен дефицит, при стабилността на банките, при валутния борд, който имаме , при огромния фискален резерв от над 11,5 млрд. лева, при ниския дълг, имаме възможност при всички критерии да се включим към момента, но ще го направим, колкото се може по-късно”, подчерта Борисов.